Tadbirkorlar endi tovarlarga bojlar stavkasini o‘zgartirish bo‘yicha taklif bilan chiqishi mumkin

Vazirlar Mahkamasining “O‘zbekiston Respublikasi Investitsiyalar va tashqi savdo vazirligi huzuridagi Tarif va notarif tartibga solish kengashining faoliyatini tashkil etish to‘g‘risida”gi qarori qabul qilindi.
Kengash umumdavlat manfaatlarining tadbirkorlar manfaatlari bilan o‘zaro aloqasini tartibga solish, sanoat tarmoqlarini jadal rivojlantirish uchun shart-sharoitlar yaratish, sog‘lom raqobat muhitini qo‘llab-quvvatlash va iste'molchilarning ehtiyojlarini qondirishga qaratilgan tarif va notarif tartibga solish bo‘yicha takliflarni ishlab chiqish uchun tashkil etilgan kollegial maslahat organi hisoblanadi.
Quyidagilar Kengashning asosiy vazifalari hisoblanadi:
bojxona bojlari stavkalarini belgilash va tashqi savdo faoliyatini amalga oshirishda notarif tartibga solish chora-tadbirlarini qo‘llash bo‘yicha xalqaro tajribani o‘rganish hamda takliflarni ishlab chiqish;
ichki va tashqi bozorlarda yuzaga kelayotgan vaziyatdan kelib chiqib tarif va notarif tartibga solish tizimini yanada takomillashtirish bo‘yicha takliflar ishlab chiqish, shuningdek, bojxona to‘lovlari bo‘yicha amaldagi imtiyozlar tizimiga o‘zgartirish va qo‘shimchalar kiritish bo‘yicha takliflarni shakllantirishda ishtirok etish;
O‘zbekiston Respublikasi tashqi iqtisodiy faoliyatining Tovar nomenklaturasi va tovarlarni tasniflash qoidalarini takomillashtirish bo‘yicha takliflar tayyorlash,
Kengash bojxona bojlari stavkalarini optimallashtirish, shuningdek, tashqi iqtisodiy faoliyat bilan bog‘liq bo‘lgan hamda bojxona bojlari bilan bir xil iqtisodiy samaraga ega bo‘lgan boshqa soliqlar, yig‘imlar va to‘lovlar bo‘yicha takliflarni ko‘rib chiqadi hamda tegishli xulosalarni ishlab chiqadi. Shuningdek, xalqaro tajribani, shuningdek, manfaatdor vazirliklar va organlar, O‘zbekiston Respublikasi Savdo-sanoat palatasi, tadbirkorlik sub'yektlarining murojaatlarini o‘rganish asosida notarif tartibga solish choralarini qo‘llash bo‘yicha takliflarni ishlab chiqadi.
Tadbirkorlar kengashga tovarlarga bojxona bojlari stavkasini optimallashtirish bo‘yicha, bojxona to‘lovlarini to‘lash bo‘yicha imtiyozlar berish yoki imtiyozlarni bekor qilish masalalari bo‘yicha, tarif va notarif tartibga solishning boshqa masalalari bo‘yicha murojaat qilishi mumkin.